पश्चिम बंगाल निवडणूक: 'प्रादेशिक पक्षांना एकत्र आणण्याची शरद पवारांना संधी' - सुहास पळशीकर\nअसं असलं तरी दक्षिणेकडे भाजपने प्रभाव टाकलाय आणि येणाऱ्या दिवसात पश्चिम बंगाल, तामिळनाडू आणि केरळ या राज्यांमध्ये भाजपच्या शक्तीत वाढ होईल, असं विश्लेषण ज्येष्ठ राजकीय विश्लेषक सुहास पळशीकर यांनी केलं आहे. बीबीसी मराठीला दिलेल्या मुलाखतीत त्यांनी या निवडणूक निकालाचं विश्लेषण केलं. बीबीसी मराठीचे संपादक आशिष दीक्षित यांनी ही मुलाखत घेतली आहे. 

प्रश्न: पाच राज्यांच्या निवडणुकीचे निकाल लागले. अर्थातच सर्वांचं लक्ष लागून होतं पश्चिम बंगालकडे. तेव्हा पश्चिम बंगालपासून सुरुवात करूया. बंगालमध्ये ममता बॅनर्जींचा दणदणीत विजय होईल, असं वाटलं होतं का? 

सुहास पळशीकर : या प्रश्नाचं उत्तर वेगवेगळ्या प्रकारे देता येईल. एखाद्याची हवा किंवा इम्प्रेशन कशा पद्धतीने तयार केलं जातं, याचं उत्तम उदाहरण म्हणजे प. बंगाल. 2019 साली लोकसभा निवडणुकीत जनतेने ममता बॅनर्जींऐवजी मोदींना मतं दिली. पण, त्यावेळीही मोदींना मतं देणाऱ्या मतदारांनी आम्ही केलेल्या सर्व्हेमध्ये मुख्यमंत्री म्हणून आम्हाला ममता बॅनर्जीच हव्या, हे सांगितलं होतं. भाजपला श्रेय द्यायचंच असेल तर ते याचं द्यावं लागेल की ते 10 टक्क्यांवरून 36 टक्क्यांपर्यंत गेलेत. 

पश्चिम बंगालमधील ग्राफिटी

राज्याच्या पातळीवर ममता बॅनर्जींच्या विरोधात जाण्यासारखं आणि थेट त्यांना नाकारण्यासारखं तिथल्या जनतेला अजून काही वाटलेलं नव्हतं. भ्रष्टाचार आहे का? हो आहे. गैरकारभार होतो का? तर बरेचवेळा होतो आणि तरीसुद्धा आहे त्यातून निवड करण्यासाठी ममता बॅनर्जी आणि तृणमूल काँग्रेसची निवड करायला पश्चिम बंगालची जनता तयार होती. भाजप हा स्थानिक पातळीवरचा पर्याय म्हणून अजून उभा राहिलेला नव्हता. तो आता उभा राहतोय. 

प्रश्न : पं. बंगाल निवडणुकीत भाजपने सगळी ताकद लावली. बाहेरच्या राज्यातून नेते, कार्यकर्ते, प्रचारक नेले, पैसा ओतला, धार्मिक ध्रुवीकरणाचा प्रयत्न केला, मोदी-शहांनी सभा घेतल्या. पण तरीही त्यांच्या जागा 100च्या पुढे जाऊ शकल्या नाही. त्यात ते कुठे कमी पडले?

सुहास पळशीकर: रणनीती म्हणून विचार केला तर ममता बॅनर्जी मुस्लिमांचं तुष्टीकरण करतात, अशी टीका करून हिंदू विरुद्ध मुस्लीम असं वातावरण राज्यभर निर्माण करायचं आणि तसं वातावरण निर्माण झालं की हिंदू मतांचं ध्रुवीकरण होऊन आपल्याला 100-125 जागा सहज पार करता येतील, असा कदाचित भाजपचा एकूण व्होरा असणार. त्यांची एकूण व्यूहनीती पाहिली तर मला असं वाटतं...\n\ntl;dr:
पाच राज्यांचे निवडणूक निकाल जाहीर झालेत. या निवडणुकांमध्ये केरळ आणि तामिळनाडू या राज्यांमध्ये भाजपच्या जागा जास्त निवडून आलेल्या नाही.